《惆怅诗九首》
唐代·顾甄远

魂黯黯兮情脉脉，帘风清兮窗月白。

梦惊枕上炉烬销，不见蕊珠宫里客。

禁漏声稀蟾魄冷，纱厨筠簟波光净。

独坐愁吟暗断魂，满窗风动芭蕉影。

别恨离肠空恻恻，风动虚轩池水白。

莫言灵圃步难寻，有心终效偷桃客。

愁遇人间好风景，焦桐韵满华堂静。

鉴鸾钗燕恨何穷，忍向银床空抱影。

绿槐影里傍青楼，陌上行人空举头。

烟水露花无处问，摇鞭凝睇不胜愁。

役尽心神销尽骨，恩情未断忽分离。

平生此恨无言处，只有衣襟泪得知。

浓醪艳唱愁难破，骨瘦魂消病已成。

若为多罗年少死，始甘人道有风情。

泪满罗衣酒满卮，一声歌断怨伤离。

如今两地心中事，直是瞿昙也不知。

横泥杯觞醉复醒，愁牵时有小诗成。

早知惹得千般恨，悔不天生解薄情。

作者简介：生平无考。《全唐诗》存《惆怅诗》9首，出宋洪迈《万首唐人绝句》卷三九。